Ego Guigo, comes, et ego Mathildis, uxor ejus, comitissa Nivernensis et Forensis, omnibus præsentes litteras inspecturi notum fieri volumus quod dilectus et fidelis noster Jeannes de Castro novo recognovit coram nobis se dedisse domini et fratribus Bellilarici, ordinis cartusiensis, in perpetuam eleemosynam, pro remedio animæ suæ et antecessorum suorum, quinque solidos census, tribus denariis minus, quos prædicti fratres eidem Joanni debebant in festo Sti Remigii de terris quas accenserat eis ante grangiam ipsorum de Chamboyard, et terras quas habebat in Vauprofond et totam decimam quam habebat apud Mons. Dicti vero fratres affectioni illius benigniter attendentes concesserunt duos panes conventuales quamdiu vixerit, singulis diebus dominicis percipiendos in supradicta grangia de Chamboyard, ita quod post decessum ejus uxori vel hæredibus illius prædicti fratres super hoc in aliquo non tenebuntur. Nos autem prædictam donationem gratam habentes et acceptam, ad preces utriusque partis præsentes litteras fecimus in testimonium veritatis sigillorum nostrorum munimine robari. Actum anno Domini 1232.